<classify> MPANGO wa Kunusuru Kaya Maskini Tasaf III kupitia mradi wake wa uhawilishaji fedha, umetoa zaidi ya Sh bilioni 25.1 kwa walengwa 29,498 mkoani Pwani kwa mizunguko tofauti kuanzia Januari 2014 hadi Septemba mwaka huu.Mradi huo unatoa ruzuku kwa kaya zote zilizolengwa ili kuziwezesha kumudu gharama za kuendesha maisha kwa kupata mahitaji ya msingi kupitia ruzuku ya msingi na ruzuku ya masharti zinazotolewa.Kaimu Katibu Tawala Mkoa wa Pwani, Abdulrahman Mdimu alisema hayo jana wilaya ya Kibaha Kamati ya Baraza la Wawakilishi inayosimamia ofisi za viongozi wakuu wa kitaifa ilipotembelea miradi ya Mfuko wa Maendeleo ya Jamii TASAF inayoendeshwa katika Kijiji cha Disunyara wilayani humo.Mdimu alisema miradi ya Tasaf ilianzishwa wilayani humo mwaka 2000, ikiwa na lengo la kuhakikisha wananchi wanapata huduma bora na awamu ya tatu imelenga kuziwezesha kaya masikini kujipatia kipato na kujenga rasilimaliwatu sambamba na kuziondoa kaya hizo masikini katika umaskini uliokithiri.Alisema mpango huo ulianza kama majaribio mwaka 2013 katika wilaya za Bagamoyo na Kibaha na baada ya kuonesha mafanikio makubwa, mwaka 2014 ulienezwa nchi nzima na mkoa huo kwa ujumla.Alisema hadi sasa unawahudumia walengwa wa vijiji 325 kati ya 411 na mitaa 40 kati ya mitaa 73 na umelenga kuongeza kipato kwa kaya maskini kupitia uwekaji wa akiba na shughuli za kiuchumi ili kuboresha maisha sambamba na kujenga na kuboresha miundombinu ya sekta za elimu, afya na maji.Mkoa wetu pia kupitia halmashauri zake mwaka 2015, ulianza kutekeleza miradi ya kutoa ajira za muda kwa walengwa. Kwa kipindi cha mwaka 20152017, tulipokea shilingi bilioni 2.6 na kutekeleza miradi 267 ya ukarabati wa barabara za vijijini, ukarabati wa malambo na upandaji vitalu vya miti, alisema.Alisema mpango huo umekuwa na mafanikio makubwa kwani kupitia miradi ya uhawilishaji fedha na ajira za muda, kaya maskini zina uhakika wa kujikimu katika maisha yao ya kila siku na kuweka akiba.Pia alisema mpango huo umesaidia kuongezeka kwa kaya masikini kujiunga na Mfuko wa Afya ya Jamii CHF, ambao hadi Desemba, 2017, kaya za walengwa 9,245 kati ya 31,518 zilikuwa zimejiunga CHF.Alisema pamoja na mafanikio hayo, kuna changamoto ya uwepo wa kaya nyingi masikini ambazo hazijafikiwa kutokana na upungufu wa rasilimali fedha. Mkurugenzi Mtendaji wa Tasaf, Ladislaus Mwamanga alisema taratibu za uzinduzi wa sehemu ya pili ya awamu ya tatu ya Tasaf zipo katika hatua za mwisho na sasa awamu hiyo itazinduliwa Aprili mwakani, lengo likiwa ni kuwafikia walengwa wote huku akisisitiza kinachotakiwa ni kufanya kazi kwa bidii.  <topic>: KITAIFA 